Title: พระราชกฤษฎีกา จัดตั้งเทศบาลเมืองลัดหลวง พ.ศ. 2545

พระราชกฤษฎีกา
จัดตั้งเทศบาลเมืองลัดหลวง
พ.ศ. ๒๕๔๕

ภูมิพลอดุลยเดช
ป.ร.
ให้ไว้ ณ
วันที่ ๑๓ กันยายน พ.ศ. ๒๕๔๕
เป็นปีที่
๕๗ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งเทศบาลเมืองลัดหลวงโดยเปลี่ยนแปลงฐานะเทศบาลตำบลลัดหลวง
ในอำเภอพระประแดง จังหวัดสมุทรปราการ เป็นเทศบาลเมืองลัดหลวง

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๑๐ แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๑๑) พ.ศ. ๒๕๔๓
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาจัดตั้งเทศบาลเมืองลัดหลวง พ.ศ. ๒๕๔๕

มาตรา ๒[๑]
 พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้เปลี่ยนแปลงฐานะเทศบาลตำบลลัดหลวง
ในอำเภอพระประแดง จังหวัดสมุทรปราการ เป็นเทศบาลเมืองมีชื่อว่า เทศบาลเมืองลัดหลวง

มาตรา ๔  ให้กำหนดเขตเทศบาลเมืองลัดหลวง ไว้ดังนี้
หลักเขตที่ ๑ ตั้งอยู่ตรงเส้นแบ่งเขตจังหวัดสมุทรปราการกับกรุงเทพมหานคร
ตรงจุดที่แนวกึ่งกลางปากคลองบางพึ่งบรรจบกับแม่น้ำเจ้าพระยาฝั่งใต้
ด้านเหนือ
จากหลักเขตที่ ๑
เป็นเส้นเลียบริมแม่น้ำเจ้าพระยาฝั่งใต้ ไปทางทิศตะวันออกเฉียงใต้ ถึงหลักเขตที่ ๒ ซึ่งตั้งอยู่ริมคลองลัดหลวงฝั่งตะวันตก
ตรงจุดที่คลองลัดหลวงฝั่งตะวันตกบรรจบกับแม่น้ำเจ้าพระยาฝั่งใต้
ด้านตะวันออก
จากหลักเขตที่ ๒
เป็นเส้นเลียบคลองลัดหลวงฝั่งตะวันตก ไปทางทิศตะวันออกเฉียงใต้และทิศตะวันออก ถึงหลักเขตที่ ๓ ซึ่งตั้งอยู่ริมคลองลัดหลวงฝั่งใต้
ตรงจุดที่คลองลัดหลวงฝั่งใต้บรรจบกับแม่น้ำเจ้าพระยาฝั่งตะวันตก
จากหลักเขตที่ ๓ เป็นเส้นเลียบริมแม่น้ำเจ้าพระยาฝั่งตะวันตก
ไปทางทิศตะวันออกเฉียงใต้ ถึงหลักเขตที่ ๔
ซึ่งตั้งอยู่ตรงจุดกึ่งกลางคลองท่าเกวียนบรรจบกับแม่น้ำเจ้าพระยาฝั่งตะวันตก
ด้านใต้
จากหลักเขตที่ ๔
เป็นเส้นเลียบเส้นแบ่งเขตอำเภอพระประแดงกับอำเภอพระสมุทรเจดีย์ ไปทางทิศตะวันตกเฉียงใต้
ทิศตะวันตกเฉียงเหนือและทิศตะวันตก ถึงหลักเขตที่ ๕ ซึ่งตั้งอยู่ตรงจุดที่เส้นแบ่งเขตอำเภอพระประแดงกับอำเภอพระสมุทรเจดีย์บรรจบกับเส้นแบ่งเขตจังหวัดสมุทรปราการกับกรุงเทพมหานคร
ด้านตะวันตก
จากหลักเขตที่ ๕ เป็นเส้นเลียบเส้นแบ่งเขตจังหวัดสมุทรปราการกับกรุงเทพมหานคร
ไปทางทิศเหนือ จนบรรจบกับหลักเขตที่ ๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้เพื่อแสดงแนวเขตตามสมควร

มาตรา ๕  ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
พันตำรวจโท ทักษิณ  ชินวัตร
นายกรัฐมนตรี

[เอกสารแนบท้าย]

๑.
แผนที่ท้ายพระราชกฤษฎีกาจัดตั้งเทศบาลเมืองลัดหลวง พ.ศ. ๒๕๔๕

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากเทศบาลตำบลลัดหลวงซึ่งจัดตั้งขึ้นโดยพระราชกฤษฎีกาจัดตั้งเทศบาลตำบลลัดหลวง
อำเภอพระประแดง จังหวัดสมุทรปราการ พ.ศ. ๒๕๓๗ มีสภาพความเจริญเติบโตทางเศรษฐกิจและสังคมเพิ่มขึ้น
สมควรเปลี่ยนแปลงฐานะเป็นเทศบาลเมืองลัดหลวง  จึงจำเป็นต้องตราพระราชกฤษฎีกานี้

ธิดาวรรณ/แก้ไข
๑๕
พฤศจิกายน ๒๕๔๕

ปิติวรรณ/ปรับปรุง
๑๔ เมษายน ๒๕๖๓

ปาจรีย์/ตรวจ
๗ ตุลาคม ๒๕๖๓

[๑] ราชกิจจานุเบกษา
เล่ม ๑๑๙/ตอนที่ ๙๓ ก/หน้า ๔/๒๐ กันยายน ๒๕๔๕